Minst 30 hjem ødelagt av vulkanutbrudd på Hawaii
Lava fra Kilauea-vulkanen har gjort stor skade i flere boligområder, og drøyt 30 hjem har blitt ødelagt. Det slår myndighetene fast natt til mandag norsk tid, etter å ha gjort undersøkelser fra luften. – Tallet kan endre seg. Dette er hjerteskjærende, sier talsperson Janet Snyder. Gjennom natten steg tallet fra 21 til 26 og så til over 30. Ifølge Reuters sto lava-spruten opptil 70 meter opp i luften. Ingen nye utbrudd ble meldt inn søndag, men myndighetene advarer fremdeles befolkningen om at potensielt dødelig konsentrasjon av svoveldioksidgass kan utgjøre en fare i området. Hele boligområdet Leilani Estates, der mer enn 1700 mennesker bor, er evakuert. Noen beboere fikk søndag tillatelse til å hente «medisiner, kjæledyr og andre nødvendigheter» i løpet av et vindu på 10 timer. Ingen barn får oppholde seg i de rammede områdene. Så lang er ingen dødsfall eller alvorlig skader meldt inn som følge av utbruddet, som startet torsdag. Fredag opplevde den sydøstlige delen av øya et jordskjelv på 6,9 i styrke. Det er det kraftigste siden 1975. Det er ventet flere skjelv og utbrudd fremover - kanskje i flere måneder. Ifølge sivilforsvaret på Hawaii åpnet det seg to nye sprekker natt til søndag, slik at det totalt er ti utbruddssteder i Leilani Estates-området, det melder CBS News. Ifølge Reuters er totalt nær 2000 mennesker evakuert. Leilani Estates ligger i det landlige området Puna. Hawaii er en vulkansk øygruppe som ifølge SNL består av åtte øyer som strekker seg 650 km i retning sørøst – nordvest og ni små øyer og atoller som strekker seg ytterligere 2000 km mot nordvest. Alle øyene er av vulkansk opprinnelse, men aktive eller sovende vulkaner finnes i dag kun på øyene Hawaii og Maui. Kilauea er verdens største aktive vulkankrater og har hatt et mer eller mindre sammenhengende utbrudd siden 1983.
Over 30 hjem er ødelagt som følge av utbruddet fra Kilauea-vulkanen på Hawaii, opplyser amerikanske myndigheter.